NOK เว้นค่าธรรมเนียมเปลี่ยนวันเดินทาง-คืนเงินผู้โดยสารเที่ยวบินจีน
NOK เว้นค่าธรรมเนียมเปลี่ยนวันเดินทาง-คืนเงินผู้โดยสารเที่ยวบินจีน
NOK เว้นค่าธรรมเนียมเปลี่ยนวันเดินทาง-คืนเงินผู้โดยสารเที่ยวบินจีน
30 ม.ค. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า จากกรณีการแพร่ระบาดของไวรัสโคโรนาในสาธารณรัฐประชาชนจีน ซึ่งเกิดโรคปอดอักเสบจากไวรัสโคโรนาสายพันธุ์ใหม่แพร่ระบาดในสาธารณรัฐประชาชนจีน ทำให้ทางรัฐบาลจีนได้ออกประกาศยกเลิกการเดินทางเข้าออกในเมืองอู่ฮั่น รวมทั้งเมืองใกล้เคียงที่มีความเสี่ยง
ทั้งนี้จากกรณีดังกล่าว ทางสายการบินนกแอร์จึงได้คำนึงถึงผลกระทบที่ผู้โดยสารได้รับ พร้อมกับได้อำนวยความสะดวกแก่ผู้โดยสาร โดยการยกเว้นค่าธรรมเนียมการเปลี่ยนแปลงการเดินทางและการขอเงินคืน ในเส้นทางบินตรงระหว่าง ดอนเมือง (กรุงเทพฯ) และ 11 จุดบินในสาธารณรัฐประชาชนจีน ได้แก่ หนานหนิง หนานทง หลินอี้ เหยียนเฉิง อี้อู่ อู๋ซี ซูโจว ฉางซา เหอเฝย นานจิง และ อี๋ชาง รวมถึง 4 เส้นทางบินตรง ภูเก็ต – เฉิงตู เชียงใหม่ – หนานหนิง ภูเก็ต – หนานหนิง และ ภูเก็ต – หางโจว ตลอดจนเส้นทางบินภายในประเทศทุกเส้นทางซึ่งเป็นเส้นทางบินต่อเนื่องกับเส้นทางบินเส้นทางจีน
สำหรับผู้โดยสารที่ออกบัตรโดยสารก่อน หรือออกภายในวันที่ 24 มกราคม 2563 และเดินทางระหว่างวันที่ 24 มกราคม – 15 กุมภาพันธ์ 2563 สามารถเปลี่ยนแปลงการเดินทางหรือขอคืนเงินได้ภายในวันที่ 15 กุมภาพันธ์ 2563 และผู้โดยสารสามารถเปลี่ยนแปลงวันเดินทาง ไม่เกิน 30 วัน นับจากวันเดินทางเดิม ทั้งนี้เป็นไปภายใต้เงื่อนไขที่บริษัทฯ กำหนด โดยผู้โดยสารสามารถติดต่อเพื่อสอบถาม ตรวจสอบข้อมูล และ เปลี่ยนแปลงการเดินทางหรือขอคืนเงินได้ที่จุดจำหน่ายบัตรโดยสารของนกแอร์ที่สนามบินทั่วประเทศ หรือโทร 1318 (6 โมง ถึง เที่ยงคืน)
“นกแอร์ตระหนักถึงผลกระทบของผู้โดยสารจากการแพร่ระบาดของไวรัสโคโรนา ทำให้นกแอร์ได้มีการเยียวยาผู้โดยสารโดยการยกเว้นค่าธรรมเนียมการเปลี่ยนแปลงการเดินทางและการขอเงินคืน ของเส้นทางบินตรงทุกเส้นทางเข้าสู่จุดบินในสาธารณรัฐประชาชนจีน 
นอกจากนี้นกแอร์ได้หาวิธีป้องกันการแพร่ระบาดของไวรัสโคโรนา โดยได้มีมาตรการให้พ่นสเปรย์ฆ่าเชื้อบนเครื่องบินของทุกๆเส้นทางการบินทุกลำก่อนผู้โดยสารขึ้นเครื่อง 
พร้อมทั้งยังทำความสะอาดภายในเครื่องแบบขั้นสูงสุดในทุกๆวัน (Deep Cleaning) และไม่ว่าจะเป็น ทำความสะอาด 36 จุดสัมผัสร่วม ที่ผู้โดยสารมีโอกาสสัมผัสบนเครื่องบินได้บ่อยครั้ง เช่น ที่นั่งผู้โดยสารทุกจุด ห้องน้ำ และครัว การเพิ่มความถี่ในการเปลี่ยนแผ่นกรองอากาศ “HEPA Filters” ในเครื่องบิน มาตรการให้ลูกเรือสวมหน้ากากอนามัย N95 การเตรียมเครื่องมือการวัดอุณหภูมิทางร่างกายสำหรับผู้โดยสาร ด้วยเครื่องวัดอุณหภูมิหน้าผากแบบไม่สัมผัสร่างกาย เพื่อไว้ใช้ในกรณีจำเป็น รวมถึงคอยสังเกตอาการผู้โดยสารในระหว่างเที่ยวบิน เพื่อป้องกันการระบาดของไวรัสโคโรนา เพราะทุกความปลอดภัยของผู้โดยสารนกแอร์ให้ความสำคัญเป็นลำดับแรกเสมอ”นายวุฒิภูมิ กล่าว